पटना/नई दिल्ली. गांधी सेतु के समानान्तर एक और महासेतु बनने का रास्ता साफ हो गया है। पटना में गंगा नदी पर यह चौथा महासेतु होगा। केन्द्रीय सड़क परिवहन मंत्री नितिन गडकरी ने दिल्ली में उनसे मिलने पहुंचे राज्य के डिप्टी सीएम और पथ निर्माण मंत्री तेजस्वी यादव को बताया कि केन्द्र सरकार गांधी सेतु के समानान्तर महासेतु का निर्माण करेगी।
इसके लिए जनवरी के पहले हफ्ते में केन्द्र की टीम पटना का दौरा करेगी। बिहार के पथ निर्माण विभाग के प्रधान सचिव और केन्द्रीय सड़क परिवहन और राजमार्ग मंत्रालय के अफसरों की एक समन्वय समिति महासेतु के लिए स्थल चयन करेगी। कमेटी नये महासेतु के एलायनमेंट और डीपीआर बनाने की प्रक्रिया शुरू करने पर विचार करेगी। कमेटी की रिपोर्ट के आधार पर महासेतु निर्माण की आगे की प्रक्रिया तय होगी। दोनों के बीच करीब घंटे भर तक बातचीत हुई।
तेजस्वी ने केंद्रीय मंत्री को सड़क एवं पुल निर्माण से संबंधित ज्ञापन सौंपा। इसमें 57 हजार करोड़ रुपए से अधिक की मांग की गई है। तेजस्वी ने बताया कि गांधी सेतु का पुनरुद्धार कार्य भी शीघ्र शुरू होगा। जाइका ने सुपर स्ट्रक्चर की निर्माण लागत ज्यादा बतायी है। इसके बाद केन्द्र ने अपने स्तर से फिजीबिलिटी रिपोर्ट बनवायी है। इसपर 1800 करोड़ रुपए लागत की संभावना जतायी गई है। तेजस्वी को गडकरी ने यह कार्य भी शुरू कराने का आश्वासन दिया है।
एनएच पर खर्च हुए 950 करोड़ नहीं मिलेंगे
सूत्रों ने बताया कि केंद्र ने 950 करोड़ रुपए की उस मांग को खारिज कर दिया, जो यूपीए सरकार के कार्यकाल में एनएच की मरम्मत पर राज्य सरकार ने खर्च किए थे। राज्य सरकार पहले भी इस रकम की मांग कर चुकी है। तत्कालीन मंत्री राजीव रंजन सिंह उर्फ ललन सिंह ने भी इस मुद्दे पर गडकरी से बातचीत की थी। लेकिन केंद्र सरकार किसी हालत में यह राशि देने को राजी नहीं है।
अभी गांधी सेतु चालू, दो पुल के निर्माण का चल रहा काम
-गांधी सेतु : गांधी सेतु का निर्माण वर्ष 1972 में शुरू हुआ। वर्ष 1983 में पश्चिमी लेन और 1987 में पूर्वी लेन चालू हुआ।
-दीघा सेतु : गांधी सेतु से 10 किमी की दूरी पर दीघा और पहलेजा के बीच सेतु का निर्माण अंतिम चरण में है।
-कच्ची दरगाह- बिदुपुर महासेतु: कच्ची दरगाह और बिदुपुर के बीच महासेतु का निर्माण शीघ्र शुरू होगा।
-5.57 किलोमीटर लंबा, 87 करोड़ खर्च हुए थे। भारी वाहनों के अनियंत्रित आवागमन, रख-रखाव के अभाव में जर्जर।
-अगले वर्ष के मध्य तक चालू होने की संभावना है। लम्बाई 4.56 किमी. है, लागत 2921 करोड़ रुपए।
-लंबाई 9.76 किमी। साढ़े 4 साल में होगा पूरा। 5 हजार करोड़ होंगे खर्च। गांधी सेतु से 12 किमी की दूरी पर ( पूरब में) बनेगा।
तेजस्वी ने मांगे 57 हजार करोड़ रुपए
-सोन पर रोहतास के पांडुका और गढ़वा के बीच पुल : 2000 करोड़।
-कोसी नदी पर फुलौत एवं बिहपुर के बीच पुल : 3000 करोड़।
-गंगा नदी पर महात्मा गांधी सेतु के समानांतर पुल : 5000 करोड़।
-महात्मा गांधी सेतु के जीर्णोद्धार के लिए : 1800 करोड़।
-भारत-नेपाल सीमा के जुड़ी सड़कों के लिए : 13000 करोड़।
-राष्ट्रीय उच्च पथों के चौड़ीकरण के लिए : 22000 करोड़।
-राष्ट्रीय उच्च पथों पर हुए खर्च की भरपाई के लिए :970 करोड़।
मोदी की घोषणाओं पर अमल करेंगे : गडकरी
केंद्र सरकार चुनाव के दौरान प्रधानमंत्री की ओर से बिहार के लिए की गई घोषणाओं पर अमल करेगी। गडकरी ने तेजस्वी को यह भरोसा दिया। कहा- बिहार पैकेज को पूरी तरह से लागू किया जाएगा। गडकरी का कहना था कि इस बात से कोई फर्क नहीं पड़ता कि राज्य में एनडीए की सरकार नहीं बनी।
हमने सड़क व पुलों का मुद्दा उठाया : तेजस्वी
तेजस्वी ने बातचीत पर संतोष जाहिर किया। कहा- हमने सड़क के निर्माण का मुद्दा रखा। नदियों पर बड़े पुलों की जरूरत बताई। हालांकि सूत्रों ने बताया कि दरभंगा में दो इंजीिनयरों की हत्या का मामला भी उठा। तेजस्वी ने भरोसा दिया कि भविष्य में ऐसी घटनाओं की पुनरावृति नहीं हो, राज्य सरकार इस दिशा में कदम उठा रही है।
awa_Deva hin_Deva hin_Deva hin_Deva hin_Deva hin_Deva hin_Deva awa_Deva bho_Deva hin_Deva hin_Deva hin_Deva hin_Deva bho_Deva bho_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva